עלילות פֶרְדִינַנְד פְּדָהצוּר בקיצור הוא ספר ילדים עברי שכתב אפרים סידון ואייר יוסי אבולעפיה. הספר יצא לאור בשנת 1976 בהוצאת כתר, בסדרה "כתר לי" שבעריכת אסתר סופר. הספר מנוקד וכתוב בחרוזים. הוא מיועד לילדים בגיל הגן ובראשית קריאה, ומלמד, בצורה משעשעת, על מגבלות הכוח של השלטון.
בספר עשרים עמודים, והוא עשיר באיורים: כמחצית מעמודי הספר (בדרך כלל העמודים השמאליים) מכילים איורים בלבד. וגם בעמודי הטקסט משולבים איורים. מחצית מהאיורים צבעוניים, ומחציתם בשחור-לבן. במהדורה המחודשת שיצאה בשנת 2015, כל איורי הספר בצבע.
האם זהו סתם סיפור מצחיק ומשעשע? לקורא המבוגר, מכל מקום, ברור, שלמחבר הייתה כוונה פוליטית ברורה: רצון למסור מסר חברתי בדמותו של שיר-סיפורי לקטנים. זוהי התרסה נגד כל שלטון שרירותי, שסופו להגיע לידי הסתאבות, וכן אזהרה לכל שליט לבל ינצל לרעה את כוחו.
הילדים ודאי יהנו מן הסיטואציה של המלך הנופל, ממש כשם שהם נהנים מכשלונם של מבוגרים "רעים" בשאר ספרי הילדים, אך רק בשלבים מאוחרים יותר של גיל והתפתחות יעמדו גם על המשמעות הפוליטית שביצירה.
מעמדו של המלך רם ונישא, אך גישה ביקורתית כלפיו, כאשר מעשיו ראויים לביקורת, מופיעה ביצירות אחדות לילדים. מנחם רגב מונה ומנתח יצירות אחדות כאלה: "הנסיך הקטן", "בגדי המלך החדשים", שירה של קדיה מולודובסקי "כף אורז" וספרו של דוקטור סוס "המלך צב-צב"
הסיפור עובד למחזה בבימויו של ישראל גוריון שהוצג בתיאטרון "מדיטק" בחולון. וכמו כן, מחזה נוסף המבוסס על הספר, יצא בשנת 1967 בבימויו של נחום שליט, בכיכובם של אברהם סלקטר,אבי יקיר, תמי אשל ודורית פן.
נעשו עיבודים טלוויזיוניים לסיפור בתוכניות הטלוויזיה "שלוש ארבע חמש וחצי" ו"בעקבות הסיפורים הקסומים" .
בחולון הוקם גן סיפור "עלילות פרדיננד פדהצור בקיצור" ובו שלושה פסלים: המלך פרדיננד, אזרח מדדה על רגל אחת ופקיד עם מקל כביסה תקוע באזנו.
אוחזר מתוך "https://he.wikipedia.org/w/index.php?title=עלילות_פרדיננד_פדהצור_בקיצור&oldid=24715581"